Ghost in the Shell (vuoden 2017 elokuva)
Juoni

Lähitulevaisuudessa ihmisiä on muokattu kyberneettisillä implanteilla näköaistin, voiman ja nopeuden tehostamiseksi. Maailman johtava kyberimplanttien kehittäjä Hanka Robotics toteuttaa salaista projektia rakentaakseen mekaanisia kehoja eli ”kuoria” ja asentaa niihin tekoälyn sijasta ihmisaivot. Heidän koekappaleekseen päätyy nuori nainen nimeltä Mira Killian (Scarlett Johansson) haavoituttuaan pahasti kyberterroristien hyökkäyksessä, jonka väitettiin tappaneen hänen perheensä. Tohtori Ouéletin (Juliette Binoche) vastusteluista huolimatta toimitusjohtaja Cutter (Peter Ferdinando) päättää kouluttaa Killianista aseen kyberterrorismia vastaan.
Vuoden kuluttua majurin aseman saavuttanut Killian työskentelee päällikkö Daisuke Aramakin (Takeshi Kitano) alaisuudessa Osasto 9:lle yhdessä Batoun (Pilou Asbæk) ja Togusan (Chin Han) kanssa. He pysäyttävät terroristihyökkäyksen Hankan liikeneuvotteluihin ja Killian tuhoaa panttivankia pitäneen mekaanisen geishan. Hän alkaa kuitenkin nähdä harhanäkyjä, joiden Ouélet väittää olevan vain vikoja hänen ohjelmoinnissaan. Kuultuaan geishan joutuneen hakkeroinnin kohteeksi Killian päättää sääntöjen vastaisesti tutkia tämän tekoälyä, mutta hakkerin yrittäessä vallata hänet Batou kytkee hänet irti. Kaksikko jäljittää hakkerin yakuzan hallinnassa olevaan yökerhoon. Se paljastuu ansaksi, ja yökerhon kellariin piilotettu pommi vaurioittaa Killianin kehoa sekä Batoun silmiä, jotka joudutaan korvaamaan kybernetiikalla.
Cutter on pettynyt Killianin taipumukseen toimia Hankan käskyjä vastaan vaarantaen heidän kalliin projektinsa tuloksena luodun ”kuoren” ja uhkaa järjestää Osasto 9:n lakkautuksen, mikäli Aramaki ei saa häntä kuriin. Aramaki kuitenkin huomauttaa työskentelevänsä hallitukselle eikä Hankalle. Hakkeri, joka käyttää nimeä Kuze (Michael Pitt), murhaa tohtori Dahlinin, Hankalle työskentelevän konsultin, ja Osasto 9 päättelee Ouéletin olevan seuraava kohde. Kuze ottaa valtaansa kaksi jätehuollon työntekijää, mutta kyberneettiset silmät saanut Batou tappaa toisen ja Killian vie toisen kuulusteltavaksi. Kuze valtaa kuulusteltavan miehen, joka lopulta tekee itsemurhan. Togusa jäljittää hakkerin sijainnin, joka on täynnä useita ihmisiä kytkettyinä verkostoksi. Siellä Kuze paljastaa Killianille olevansa Hankan epäonnistunut koekappale samassa projektissa, jossa Killian sai oman ”kuorensa”, ja neuvoo Killiania ottamaan tarkemmin selvää menneisyydestään.
Killian saa kuulla Ouéletilta olevansa 99. koekappale ja ainut, joka selvisi. Hänelle selviää myös, ettei Mira Killian ole hänen oikea nimensä ja että hänelle kerrottu tarina terrori-iskusta oli valhe, jonka tarkoituksena oli motivoida häntä taistelemaan terrorismia vastaan. Hanka vangitsee Killianin, ja Cutter julistaa Killianin epäonnistuneeksi koekappaleeksi sekä käskee Ouéletia tekemään hänelle eutanasian, jotta hänen ”kuorensa” voitasiin hyödyntää uudelleen. Ouélet kuitenkin auttaa Killianin pakoon ja antaa osoitteen, jossa Killian saisi tietoa menneisyydestään. Cutter ampuu Ouéletin ja valehtelee medialle ja viranomaisille Killianin olevan syyllinen. Killian löytää saamastaan osoitteesta leskeksi jääneen naisen nimeltä Hairi, jonka tytär Motoko Kusanagi oli karannut vuosi sitten kotoa liittyäkseen kybernetiikan kyseenalaista käyttöä vastustaviin mielenosoittajiin ja jonka sanottiin tehneen itsemurha poliisin pidättämäksi joutumisen jälkeen. Killian varoittaa Aramakia Cutterin todellisesta luonteesta, minkä jälkeen hän, Batou ja Togusa välttävät täpärästi Cutterin miesten yritykset tappaa heidät. Löydettyään Motokon ja muiden mielenosoittajien entisen piilopaikan Killian tapaa Kuzen ja muistaa todellisen menneisyytensä. Motoko Kusanagi oli Killianin oikea nimi ja Kuze, oikealta nimeltään Hideo, oli hänen ystävänsä, ennen kuin Hanka sieppasi heidät molemmat koekappaleikseen.
Cutter lähettää ”hämähäkkitankin” heidän peräänsä. Hideo haavoittuu hyökkäyksessä ja Motoko menettää toisen kätensä. Kuolemaa tekevä Hideo tarjoaa Motokolle mahdollisuutta siirtää ”henkensä” hänen luomaansa verkkoon, jossa he voisivat molemmat elää yhdessä periaatteessa kuolemattomina, mutta Motoko kieltäytyy. Hankan tarkka-ampuja ampuu Hideon, mutta Batou ja muut pelastavat Motokon samaan aikaan, kun taas Aramaki ampuu Cutterin. Motoko korjaa välit äitinsä kanssa ennen kuin palaa Osasto 9:n luokse.